**Študenti a vyučujúce na X. ročníku konferencie ambulantných sestier a pôrodných asistentiek**

V dňoch 6. – 7. marca 2020 sa v Poprade uskutočnil X. ročník konferencie ambulantných sestier a pôrodných asistentiek, na ktorého príprave spolu s ďalšími organizátormi participovala VŠ ZaSP sv. Alžbety, detašované pracovisko bl. Sáry Salkaházi v Rožňave. Vyše 150 účastníkov si na odbornom podujatí vypočulo spolu 47 prednášok od domácich i zahraničných autorov. Jednotlivé prednáškové bloky boli rôznorodo tematicky zamerané. Mimoriadnym prínosom boli témy prezentované zástupcami štyroch slovenských (VŠ ZaSP sv. Alžbety, detašované pracovisko v Rožňave, FZO PU v Prešove, KU v Ružomberku, SZU so sídlom v Banskej Bystrici) a dvoch českých vysokoškolských pracovísk (Geriatrická klinika 1. lekárskej fakulty Karlovej univerzity v Prahe, Jihočeská univerzita v Českých Budejoviciach).

Zaujímavý odborný program obohatili aj naše vyučujúce s dlhoročnými skúsenosťami z praxe. PhDr. Daniela Rybárová, PhD. poukázala na špecifiká ošetrovania morbídne obézneho pacienta v intenzívnej starostlivosti, čo predstavuje vzhľadom na váhové limity používaných pomôcok a nutnú prítomnosť väčšieho počtu personálu vážny ošetrovateľský problém. PhDr. Mgr. Ľubica Trnková, PhD. predstavila konzervatívne postupy, úspešné práve pri liečbe obezity u takýchto pacientov. Na výživu ako odvrátiteľný rizikový faktor chorôb obehovej sústavy poukázala PhDr. Mária Manková, PhD. Vzhľadom na vyskytujúce sa domáce násilie a s tým súvisiace ohrozenie fyzického a duševného zdravia obetí vyzvala PhDr. Andrea Ševčovičová, MPH. prezentujúc kazuistiku týraného dieťaťa prítomné sestry k spolupráci pri nahlasovaní takýchto prípadov. Pedagogickí pracovníci dr. Ševčovičová a dr. Trnková boli spolu s doc. PhDr. Tatianou Hrindovou, PhD. v predsedníctve jednotlivých prednáškových blokov.

Poslucháči tretieho ročníka odboru ošetrovateľstvo z nášho pracoviska poukázali na ďalšie aktuálne témy. Daniela Vaščáková priblížila špecifické problémy súvisiace s ošetrovaním adolescentných rodičiek v rómskej komunite. Martin Rydzoň, ktorý sa v rámci prevencie onkologických ochorení mužského reprodukčného systému venuje edukačným stretnutiam s adolescentmi vyzdvihol význam samovyšetrovania semenníkov. Stomasestra v praxi Martina Molnárová upozornila na nedostatok stomických ambulancií a následnú starostlivosť o stomikov. Oľga Dzimková za pomoci rozsiahlej fotodokumentácie poukázala na problém prítomnosti tetovania, piercingov a ďalších skrášľovacích telesných modifikácii u ošetrujúceho personálu.

V súvislostí s konaním podujatia vydalo naše pracovisko zborník odborných a vedeckých prác s názvom Interdisciplinárna spolupráca v ambulantnej praxi.

Text a foto: PhDr. Andrea Ševčovičová, MPH.